Železničná spoločnosť Slovensko

História

Spoločnosť bola založená 13. decembra 2004 na základe Uznesenia vlády SR č.662/2004 zo dňa 7.7.2004 a rozhodnutím MDPT zo dňa 13.12.2004 na valnom zhromaždení Železničnej spoločnosti o jej rozdelení na spoločnosti ZSSK (osobná doprava) a Železničná spoločnosť Cargo Slovakia (nákladná doprava). Do Obchodného registra bola zapísaná k 1. januáru 2005. Spoločnosť je zároveň právnym nástupcom Železničnej spoločnosti.

Vlaky

Spoločnosť prevádzkuje osobnú dopravu na podstatnej časti siete spoločnosti Železníc Slovenskej republiky.  vykonávajú Osobné vlaky (Os), Regional Express (REX), Regionálne rýchliky (RR) Rýchliky (R), Expresy (Ex), EuroCity (EC), EuroNight (EN) a vlaky SuperCity. RR a R premávajú len na vnútroštátnych spojoch. Os, REX, Ex, EC, EN a vlaky SC premávajú aj na medzištátnych spojoch. Podľa Výročnej správy za rok 2010: „V roku 2010 bola dosiahnutá celková presnosť železničnej osobnej prepravy na úrovni 94,83 % (tolerancia +5 min. meškania do cieľovej stanice). Plnenie GVD u medzištátnych rýchlikov bolo v roku 2010 dosiahnuté na úrovni 83,01 % (tolerancia +5 min. meškania po štátnu hranicu).„ 
Podľa grafikonu vlakovej dopravy platného od decembra 2015 Železničná spoločnosť Slovensko denne vypraví „1 455 vlakov, a to dva vlaky SuperCity (SC), 22 vlakov EuroCity (EC), 27 expresných vlakov (Ex), 136 vlakov RegionalExpres (REX), šesť vlakov EuroNight (EN), 45 rýchlikov (R), 13 regionálnych rýchlikov (RR) a 1 185 osobných vlakov“. Od 9. decembra 2012 sa na niektorých tratiach zaviedla taktová prevádzka čím sa zlepšila nadväznosť a ponuka vlakov. Ide najmä o trasy „Bratislava – Zvolen, Zvolen – Žilina, Zvolen – Košice ako aj Bratislava – Prievidza“.  Od GVD 2013/2014 je už na drvivej väčšine tratí zavedený taktový grafikon, ktorý sa upravuje už len minimálne a to väčšinou zahusťovaním spojov.
V grafikone 2015/2016 sa zavedú priame rýchliky z Bratislavy do Banskej Bystrice v intervale 2 hod. Nebudú od 17. 1. 2016 premávať vlaky InterCity. Bude premávať EuroCity 130/131 Varsovia a bude premávať po trase Budapešť Keleti - Warszawa Wschodnia. Predĺženie nočných rýchlikov do stanice Bratislava-Nové Mesto.

Rušne

ZSSK má vo vlastníctve 28 rôznych druhov elektrických a 6 druhov dieselových hnacích vozidiel. Medzi najznámejšie patria rady 240, 350 či 750 a 754, medzi najnovšie 361, 381, 671, 757, 840 a 861.

Vozne

Vozňový park ZSSK prešiel v poslednom desaťročí dynamickou obnovou, čo sa prejavilo v jeho dobrom stave v diaľkovej aj regionálnej doprave. Na niektorých tratiach jazdia staršie súpravy.

Diaľková doprava

Väčšina vozňov nasadzovaných na vlaky vyšších kategórií je vybavených klimatizáciou, zásuvkami 230V, a postupne aj Wi-Fi pripojením. Vákuové WC je už taktiež štandardom. 
V júli 2017 spoločnosť plánuje vypísať tender na osemročný prenájom lôžkových vozňov. Plánuje prenajať 23 repasovaných vozňov s opciou na ďalších 13. Na investíciu má vyhradených 47 mil eur. Kritici tender hodnotia ako predražený a počet vagónov zbytočne vysoký. Dopyt po lôžkových vlakoch na vysoko konkurenčnej trase Praha - Košice a Praha - Humenné nie je príliš vysoký. Spoločnosť sa bránila, že na nákup nemá peniaze a je nútená prenajímať. Vagóny plánuje využiť aj pri nových spojoch do Poľska, Maďarska či Rakúska.

Regionálna doprava

Regionálna doprava je do veľkej miery tvorená modernými jednotkami a vozňami. Okrem nich do premávky stále zasahujú aj modernizované a staršie súpravy.

Konkurencia

V súčasnosti už nie je Železničná spoločnosť Slovensko jediný osobný dopravca na Slovensku. Od 4. marca 2012 jej konkuruje súkromná spoločnosť RegioJet, ktorá zabezpečuje pravidelnú osobnú prepravu na trati 131 (Bratislava - Dunajská Streda - Komárno) prenajatými motorovými jednotkami Talent v korporačnom nátere žltej farby.  V minulosti sa jej snažila konkurovať Bratislavská regionálna koľajová spoločnosť. Od GVD 2014/2015 jej konkurujú RegioJet na trase Praha hl.n - Žilina - Košice a Leo Express na trase Česko - Žilina - Košice - Prešov. Od decembra 2017 začína RegioJet prevádzkovať spojenia aj na trase Praha hl.n. - Žilina - Košice - Humenné.

Prístup k zákazníkom

ZSSK od 1. februára 2012 zaviedla predaj jednorazových cestovných lístkov cez mobilný telefón s internetovým pripojením na všetky vlaky vo vnútroštátnej preprave. Zaistiť si ich možno najskôr 60 dní a najneskôr 3 hodiny pred odchodom vlaku z jeho východzej stanice, pri IC vlakoch najneskôr 15 minút pred odchodom. V súčasnosti sa už cez internetový obchod dajú kúpiť všetky vnútroštátne lístky 15 minút pred odchodom a taktiež predplatné traťové lístky, predplatné lístky na IDS BK a časové lístky na sieť tatranských železníc. V najbližšej dobe sa plánuje rozšírenie predaja aj na všetky medzinárodné lístky do susedných krajín okrem Ukrajiny (v súčasnosti je predaj obmedzený na ponuky SparDay a SparNight do Česka). Podľa výročnej správy z roku 2010„ v porovnaní s rokom 2009 [ZSSK] za obdobie roku 2010 zaznamenali nárast v tržbách v predaji cez stacionárne automaty o 66,96 % a v internetovom predaji o 62,21 %.“  ZSSK od februára 2012 mení aj pôvodné modro-oranžové železničné uniformy vojenského typu na modro-červené „moderného štýlu pracovnej elegancie„. Výmena sa dotkne približne 2100 zamestnancov počas nasledujúcich troch rokov. Náklady by nemali presiahnuť 1,3 mil. €, čo je ekvivalentné postupnému obmieňaniu uniformy.

Bezplatná preprava

Bezplatná preprava vo vlakoch Železničnej spoločnosti Slovensko pre vybrané skupiny obyvateľstva bola zavedená druhou vládou Roberta Fica dňa 17. novembra 2014. Na základe tohto opatrenia štátna železničná spoločnosť Slovensko a.s. (ZSSK) zabezpečuje bezplatnú prepravu vo vlakoch pre vybrané skupiny obyvateľstva. Vzhľadom na to, že v rámci procesu liberalizácie železničnej dopravy na Slovensku ide o úplne nové a pomerne radikálne opatrenie, názory v radoch širokej odbornej aj neodbornej verejnosti sa výrazne líšia.

Základné princípy

Zmeny týkajúce sa dopravnej politiky vlády, konkrétne cestovného zadarmo pre určité skupiny obyvateľstva, boli prijaté vládou SR v rámci Opatrení na zlepšenie životnej úrovne ľudí- sociálne balíčky (SMER-SD, 2013), ktoré boli vrelo diskutované v parlamente SR hlavne v súvislosti s ich dopadom na štátny rozpočet. Tieto zmeny začali platiť 17. novembra 2014 a od tohto dátumu platia dodnes (2019). Po schválení týchto balíčkov vznikol nárok na uplatnenie cestovného zadarmo v rámci železničnej dopravy pre vybrané skupiny obyvateľstva a to konkrétne pre deti do 6 rokov, deti od 6-15 rokov, žiakov študentov denného štúdia do 26 rokov, dôchodcov vo veku menej ako 62 rokov a dôchodcov vo veku nad 62 rokov. Rozsiahle podmienky a detaily ohľadom týchto zavedených opatrení zverejnila ZSSK a.s. v jedinom oficiálnom a ucelenom dokumente na svojej webovej stránke (ZSSK, 2015).